
A Gödöllői Waldorf Általános Iskola, Gimnázium és Alapfokú Művészetoktatási Intézmény Házirendje

A Gödöllői Waldorf Általános Iskola, Gimnázium és Alapfokú Művészetoktatási Intézmény (a továbbiakban: Iskola) (székhely: 2100 Gödöllő, Tessedik Sámuel u. 4) a nevelőtestület a diákság és a szülői közösség közös akaratából az Intézmény Házirendjét a következők szerint állapítja meg:

A Házirend tartalma

I.             Fejezet: Általános rendelkezések

II.             Fejezet: A tanulók jogai és kötelezettségei

III.             Fejezet: Tanulói jogok gyakorlásának rendje

IV.             Fejezet: A tanulói kötelezettségekre vonatkozó szabályok

V.             Fejezet: Az Iskola munkarendje 

VI.             Fejezet: A tanulók mulasztásának igazolása
VII.  Fejezet: A tanulók jutalmazásának elvei és formái
VIII.  Fejezet: A tanulókkal szemben alkalmazható fegyelmezési intézkedések,  

                                 büntetések elvei  és formái
IX.             Fejezet: A tanulók felvételének és elbocsátásának rendje

X.             Fejezet: A tandíjjal, szociális ösztöndíjjal, szociális támogatással, nem alanyi    

                                  jogon járó tankönyvtámogatással kapcsolatos elvek, formák

XI.             Fejezet: Vegyes és záró rendelkezések
 Elfogadó nyilatkozatok

I. Fejezet  

Általános rendelkezések

1. A Házirend célja, hogy biztosítsa az Iskola törvényes működését, megteremtse a zavartalan  iskolai nevelés és oktatás feltételeit, továbbá meghatározza a tanulói jogok és kötelezettségek gyakorlásának rendjét.

2. A Házirend személyi hatálya kiterjed az Iskolával tanulói jogviszonyban álló gyermekekre és fiatalkorúakra, az Iskola pedagógusaira, valamint alkalmazottaira, továbbá a tanulók törvényes képviselőire (szülők, gondviselők).

3. A Házirend területi hatálya kiterjed az Iskola épületének területére, valamint az Iskolához tartozó jelen Házirend mellékletében bejelölt területekre, továbbá minden, az Iskola által szervezett, Iskolán kívüli rendezvény helyszínére.

II. Fejezet  

A tanulók jogai és kötelezettségei

1. Tanulói jogok 

1.1. A tanuló joga, hogy személyiségét, emberi méltóságát és jogait tiszteletben tartsák, vele szemben fizikai és lelki erőszakot, testi fenyítést ne alkalmazzanak, megalázó büntetésnek vagy bánásmódnak ne vessék alá.

1.2. A tanuló joga, hogy napközi-otthoni, - igény szerint, előzetes egyeztetés alapján - tanulószobai ellátásban részesüljön. 

1.3. A tanuló joga, hogy igénybe vegye az iskolában rendelkezésre álló eszközöket, az Iskola létesítményeit, azok írásban rögzített működési rendje szerint. (műhely, euritmia terem, kézimunka-festés terem, könyvtár, számítógépes terem, tornaterem).  Az egyes létesítmények nyitvatartási idejét és használatának rendjét a létesítmények ajtajára, illetve falára kell kifüggeszteni. I. sz. melléklet.
1.4. A tanuló joga, hogy rendszeres egészségügyi felügyeletben és ellátásban részesüljön. 

1.5. A tanuló joga, hogy hozzájusson a tanulmányai folytatásához és jogai gyakorlásához szükséges információkhoz, valamint tájékoztatást kapjon a jogai gyakorlásához szükséges eljárásokról. E joga érvényesülése érdekében a tanuló a továbbtanulási ügyekkel megbízott pedagógushoz fordulhat kérdésével

1.6. A tanuló joga, hogy részt vegyen az Iskola kulturális éltében, iskolai tanulmányi versenyeken, pályázatokon, illetve ilyenek meghirdetését kezdeményezze az osztályfőnökénél vagy a diákönkormányzatnál. 

1.7. A tanuló joga, hogy részt vegyen felzárkóztató vagy fakultációs órán, illetve a szakköri, sport- és diákköri csoportok munkájában (együttesen: tanórán kívüli foglalkozások). 

1.8. A tanuló a tanulmányi munkához a tanítási órán kívül is segítséget kaphat, amennyiben az intézményben ilyen jellegű foglalkozás létezik, ill. azt az adott tanárral előzetesen egyezteti. Az említett foglalkozások létrehozatalát kezdeményezheti (korrepetálás, szakköri foglalkozás, stb.).

1.9. A tanuló joga, hogy vallási, világnézeti vagy más meggyőződését, nemzeti vagy etnikai önazonosságát tiszteletben tartsák, és azt kifejezésre juttassa, feltéve, hogy e jogának gyakorlása nem ütközik jogszabályba, nem sérti másoknak ezt a jogát, és nem korlátozza társai tanuláshoz való jogának gyakorlását.

1.10. A tanulónak joga, hogy az emberi méltóság tiszteletben tartásával szabadon véleményt mondjon az őt nevelő és oktató pedagógus munkájáról. E jogának maradéktalan érvényesülése érdekében a diákönkormányzat minden tanév végén működteti a tanulói értékelési rendszert, ahol minden diák anonim módon szavazhat, illetve különböző szempontok alapján értékelheti tanárai munkáját.
1.11. A tanuló joga, hogy hit- és vallásoktatásban részesüljön.

1.12. A tanuló joga, hogy levelezéshez való jogát tiszteletben tartsák. Névre szóló és az Iskolába érkező postai küldeményeit az Iskola titkárságán veheti át, azt az Iskola alkalmazottja vagy tanulója nem bonthatja fel.

1.13. A tanuló joga, hogy adatait az Iskola biztonságos, harmadik személyek által hozzá nem férhető módon kezelje. Az Iskola a tanulóra vonatkozó adatot harmadik személlyel csak törvényben meghatározott esetben közölhet.

1.14. A tanuló joga, hogy a jogszabályban meghatározottak szerinti vendégtanulói jogviszonyt létesítsen. 

1.15. A tanuló joga, hogy a hatályos jogszabályok figyelembevételével független vizsgabizottság előtt adjon számot tudásáról. 

1.16. A tanuló joga, hogy részben, vagy egészben kérje felmentését a tanórák látogatása alól (megfelelő indokkal). 

1.17. A tanuló joga, hogy kérje az átvételét azonos, vagy más típusú nevelési-oktatási intézménybe. 
1.18. A tanuló joga, hogy választó és választható legyen a diákérdekeket képviselő szervezetekbe. A választás részletes szabályait a diákönkormányzat szervezeti és működési szabályzata tartalmazza.

1.19. A tanuló joga, hogy személyesen vagy képviselő útján - a jogszabályban meghatározottak szerint - részt vegyen az érdekeit érintő döntések meghozatalában, az Iskola irányításában. E joga érvényesülése érdekében az iskolában diákönkormányzat működik, amely az Iskolaszékben is képviselteti magát. 

1.20. A tanuló joga, hogy kérelmére, indokolt esetben külön eljárási szabályok szerint szociális kedvezményben, vagy támogatásban részesüljön. Az eljárási szabályokat az Iskola fenntartója állapítja meg.

2. Tanulói  kötelességek

2.1.  A tanuló kötelessége, hogy a pedagógiai programban foglalt tanulmányi kötelezettségének eleget tegyen, felkészüljön a tanórákra, házi feladatait elkészítse, a szükséges felszerelést magával hozza.

2.2.  A tanuló kötelessége, hogy a tanórákon jelen legyen, hiányzásait jelen szabályzatban foglaltak szerint igazolja. A tanulónak kötelessége továbbá, hogy azokon a tanórán kívüli foglalkozásokon is megjelenjen, amelyekre előzetesen jelentkezett, és hiányzásait ugyancsak igazolnia kell. Hasonlóan kötelező a megjelenés a Pedagógiai Programban rögzített kötelező iskolai rendezvényeken, az ezekről való hiányzást ugyancsak igazolni kell.

2.3.  A tanuló kötelessége, hogy az írásbeli és a szóbeli számonkéréseken jelen legyen, a dolgozatokat megírja, a tantárgyak teljesítési követelményeinek megfeleljen. Annak a tanulónak, aki a vizsgán vagy az írásbeli dolgozat alatt meg nem engedett segédeszközt használ (jegyzet, puska, funkcionális számológép, mobiltelefon), a vizsgáját, dolgozatát a tanár elégtelenre értékeli, vagy nem teljesítettnek tekintheti, ill. a további lépéseket az adott tanár határozza meg.

2.4.  A tanuló kötelessége, hogy magatartása fegyelmezett legyen (mind a tanórákon, tanórán kívüli foglalkozásokon, az iskola épületében való tartózkodás alatt, valamint iskolai rendezvényeken, kirándulásokon), a Házirend előírásait és a létesítményekre vonatkozó különleges szabályokat tartsa be.

2.5.  A tanuló kötelessége, hogy az Iskola vezetőinek, tanárainak, az Iskola alkalmazottainak, tanulótársainak emberi méltóságát és jogait tiszteletben tartsa.

2.6.  A tanuló kötelessége, hogy óvja saját és társai testi épségét, egészségét, és haladéktalanul jelentse a felügyeletét ellátó pedagógusnak, vagy más alkalmazottnak, ha saját magát, társait, az Iskola alkalmazottait, vagy másokat veszélyeztető állapotot, tevékenységet, illetve balesetet észlelt, továbbá - amennyiben állapota lehetővé teszi - ha megsérült. Az Iskola a tanulói balesetekről jegyzőkönyvet vesz fel.

2.7.  A tanuló kötelessége, hogy részt vegyen az Iskola által szervezett kötelező egészségügyi-, és szűrővizsgálatokon, hiányzásait e Házirendben szabályozottak szerint igazolja. Ez alóli felmentést az Iskola előzetes írásbeli szülői kérésre adhat.

2.8.  A tanuló kötelessége, hogy elsajátítsa és betartsa a baleset-elhárítási és tűzvédelmi szabályokat, melyek az Iskola szervezeti és működési szabályzatának mellékletét képezik. Tanév kezdetekor az osztálytanító a tanuló tudomására hozza e szabályzatok tartalmát, melynek elsajátítását a tanuló aláírásával igazolja. Az Iskola minden év elején tanulóbiztosítást köt a biztosítóval. Ezt követően, ha a tanulóval olyan dolog történik, amely biztosítási eljárást von maga után, a tanuló köteles azt az Iskola titkárságán jelezni

2.9.  A tanuló kötelessége, hogy védje a személyi és közösségi tulajdont. E kötelességét a tanuló teljesíti, ha lopás vagy rongálás esetén e tényt jelzi az Iskola valamelyik dolgozójának.

2.10. A tanuló kötelessége, hogy a tanítás után padját rendben, tisztán hagyja, a teremben váltócipő használatáról az osztálytanító dönt. 

2.11. A tanuló kötelessége, hogy az Iskola termeiben, berendezésében, létesítményében okozott károkat megtérítse. A kártérítés részletes szabályairól a jogszabályok rendelkeznek. (Közoktatási törvény 77.§, (2).
2.12. A tanuló kötelessége, hogy az intézmény vezetőinek, tanárainak utasításait – az ésszerűség határán belül – teljesítse. Amennyiben a tanuló ennek nem tesz eleget, vagy sérelmesnek érzi az utasítást, akkor bármely érintett fél 10 munkanapon belül, írásban felülvizsgálatot kezdeményezhet az igazgatási csoportnál. 

2.13. Tanulói kötelezettség, hogy a hetesek- ennek hiányában a naposi feladatot ellátó tanulók- az órakezdéstől számított 10 perc eltelte után, amennyiben nem érkezik tanár az osztályba, a tanáriban az ott tartózkodó pedagógusnak ezt jelentse.

Amennyiben ott nem talál pedagógust, akkor az iskolatitkárt kell értesítenie. 

III. Fejezet

A tanulói jogok gyakorlásának rendje

1. A tanulói jogok megismeréséhez és a jogok gyakorlásához szükséges tájékoztatás módja

1.1. Jelen Házirend egy példánya a tanév során hozzáférhető a tanári szobában és az Iskola titkárságán. A tanulói jogviszony létesítésekor az iskolatitkár a Házirend egy példányát nyomtatott formában  vagy  - a Szülő erre irányuló kérelme esetén -  elektronikus úton, a szülő rendelkezésére  bocsátja.

1.2. A tanulók a továbbtanulással, pályaválasztással kapcsolatos jogaikat, lehetőségeiket az osztálytanítótól, valamint a továbbtanulásért felelős pedagógustól ismerik meg.

 2.   A vélemény-nyilvánítási jog gyakorlása

2.1. A tanuló joga, hogy az Iskola működéséről, az ott folyó oktatásról, a tanárok munkájáról, tanulótársai magatartásáról véleményét - mások emberi méltóságának tiszteletben tartásával - közvetlenül bármely pedagógusnak, vagy az iskolát irányító, működtető bármely fórumon (tanári konferencia, Iskolaszék, fenntartói fórumok) elmondja. E jogát a tanuló a tanítási órán, az óra menetéhez és a tanítás rendjéhez alkalmazkodva gyakorolhatja. 

2.2. A tanuló vélemény-nyilvánításának további lehetősége az osztályokban elhelyezett faliújság, az Iskola újsága, valamint az Iskola internetes honlapja.

 3. A tantárgyválasztás iskolai rendje

3.1. A tanári konferencia minden év május 15-ig elkészíti és írásban a szülőkhöz eljuttatja a 13. évfolyamon választható tantárgyak jegyzékét. A szülőknek június 10-ig kell írásban leadniuk ezzel kapcsolatos döntésüket. Ezt követően a tanév kezdetéig a tanári konferencia vezetőjének engedélyével módosíthatják választásukat.

3.2. Amennyiben a tanuló felvételt nyert a választható tanítási órára, a tanév végéig, illetve az utolsó tanítási óra befejezéséig köteles azon részt venni.

3.3. Minden választható iskolai foglalkozás igénybevétele a fentiekhez hasonló módon történik, a jelentkezés azonban - ettől eltérő szabály hiányában - a tanévkezdést követő harmadik hét vége.

3.4. Órák alól felmentés egyéni órarend kialakítása céljából (pl. más iskolában folytatott egyéb tanulmányok, vagy külföldi tanulmányok miatt) a tanári konferenciától kérhető; a kérelem elbírálása a tanári konferencia kompetenciája.

 4. Diákkörök létrehozásának rendje

4.1. Diákkör lehet szakkör, önképzőkör, sportkör, művészeti csoport, amelyet a tanári konferencia hoz létre.

4.2. Diákkör létrehozására javaslatot tehet tanuló, szülő, pedagógus, illetve bármely iskolai tanulói vagy szülői fórum.

4.3. A Diákkör munkáját nagykorú személy vezeti a tanári konferenciával egyeztetett feltételek mellett. 
   5. A tanulók nagyobb közösségének meghatározása

Az iskolában a diákság önkormányzatát megillető kollektív jogok, a DÖK véleményezési joga szempontjából a tanulók nagyobb csoportjának illetve közösségének a mindenkori tanulólétszám 25%-át meghaladó közösség minősül.

 6. A rendszeres egészségügyi felügyelet és ellátás rendje

5.1. A tanulók rendszeres egészségügyi felügyeletét és ellátását az iskolaorvos és az iskolai védőnő biztosítja. Az iskolaorvos az Iskola vezetésével előre egyeztetett időpontban  biztosítja a tanulók egészségügyi állapotának ellenőrzését, szűrését az alábbi területeken:

· Fogászat, évente két alkalommal

· Szemészet évente egy alkalommal

· Tanulók fizikai állapotának mérése: évente egy alkalommal

5.2. A vizsgálatokon az osztálytanító felügyeletével vesznek részt a tanulók. A vizsgálatok eredményéről a szülők indokolt esetben  hivatalos értesítést kapnak. Az iskolai védőnő évente két alkalommal  elvégzi a tanulók higiéniai, tisztasági szűrővizsgálatát. 

 7. Vallásoktatás

6.1. Az Iskola munkarendjét úgy köteles megállapítani, hogy amennyiben erre igény van, a délutáni foglalkozások rendjébe beilleszthető legyen a hitoktatás.

6.2. Az iskolában a nyilvántartásba vett egyházak - erre irányuló szülői, tanulói igény esetében - hit és vallásoktatást tarthatnak

8. Magántanulói jogviszony

   Minden egyes eset egyedi elbírálású a hatályos jogszabályok szerint, az engedélyt a tanári kollégium adja meg, amennyiben ez a diák érdekét szolgálja és a helyi tantervvel nem kerül alapvető ellentmondásba. 
 8. A tanuló által létrehozott tárgyak feletti rendelkezési jog
7.1. A tanórákon és az iskolai tanórán kívüli foglalkozásokon a tanuló által létrehozott tárgyak feletti rendelkezési jog - eltérő megállapodás hiányában - az iskolát illeti meg.

7.2. Amennyiben az Iskola ezen tárgyak feletti rendelkezési jogát harmadik személyre ellenszolgáltatásért átruházza, a tanulónak a bevétellel, költségekkel, nyereséggel arányos díjazást kell fizetnie.

7.3. A tanulót megillető az alkotáshoz kapcsolódó személyiségi jogok nem szállnak át az iskolára, azok a tulajdonjog átruházása után is megilletik a tanulót.

 9. A napközi és a tanulószobai ellátáshoz való jog rendje

9.1. A napközibe és a tanulószobába az előző tanév június 15. napjáig a szülő írásbeli nyilatkozatával kell jelentkezni. A létszám ismeretében a tanári konferencia dönt a napközis csoportok számáról. Indokolt esetben a szülő tanév közben is kérheti gyermeke napközis vagy tanulószobai elhelyezését.

9.2. Az Iskola a napközibe, vagy a tanulószobába minden jelentkező gyermeket köteles felvenni, a rendelkezésre álló kereteknek megfelelően.

9.3. A napközis és a tanulószobai foglalkozások a délelőtti tanítási órák végeztével - a tanulók órarendjéhez igazodva -  kezdődnek és 16:00 óráig tartanak.

9.4. Szülői igény esetén a napköziben, és a tanulószobában a tanulók számára 16:00 és 17:00 óra között az Iskola felügyeletet biztosít.

9.5. A napközibe és a tanulószobába járó gyermekekről naplót kell vezetni. A naplóba fel kell tüntetni a napközibe és a tanulószobába járó, valamint a hiányzó gyermekek nevét. A tanuló a napközis, és a tanulószobába foglalkozásról csak a szülő írásbeli, vagy személyes kérése alapján távozhat el.
9.6. A napközi és a tanulószobába házirendje a V. sz. mellékletben található.
 10. Tanulói érdekképviselet, érdekvédelem rendje

10.1. Az iskolában diákönkormányzat működik, amelynek működési feltételeit az Iskola köteles biztosítani.

10.2. A tanulók az érdekeiket érintő döntések meghozatalában a diákönkormányzat útján vesznek részt
10.3. A diákönkormányzatot az önkormányzat által erre felkért pedagógus segíti. A segítő pedagógus rendszeresen tájékoztatja a tanári konferenciát a diákönkormányzat tevékenységéről, a tanulók felvetéseiről, kéréseiről.

10.4. A diákönkormányzat jogosult bármely tanár, a tanári konferencia, az Iskolaszék és a fenntartó felé javaslattal fordulni, kérdést feltenni, kérést megfogalmazni. Az illetékes személy vagy testület 15 napon belül, vagy legközelebbi ülésén köteles válaszolni.

10.5. A diákönkormányzat jogosult képviselőt delegálni az Iskolaszékbe.

10.6. A diákönkormányzat működésének részletes szabályait a diákönkormányzat szervezeti és működési szabályzata tartalmazza.

 11. Jogorvoslati jog gyakorlása

11.1. A tanuló, vagy törvényes képviselője a tanuló jogainak megsértése esetén választása szerint az osztálytanítóhoz, vagy a tanári konferenciához fordulhat panasszal.  Az illetékes személy, (fórum) a panaszt 15 napon belül köteles kivizsgálni és annak megalapozottsága esetén a panaszt orvosolni. Amennyiben a tanuló (törvényes képviselője) kéri, a panaszt írásban kell megválaszolni.

11.2. Amennyiben a tanuló (törvényes képviselője) a válasszal nem ért egyet az osztálytanító válaszával szemben fellebbezéssel a tanári konferenciához, a tanári konferencia döntésével szemben a konfliktuskezelő csoporthoz fordulhat.

11.3. Az iskolai fórum döntésével szemben az Intézmény fenntartójához lehet fordulni jogorvoslatért.
11.4. A tanulók tankötelezettséggel kapcsolatos jogaik (mentesítés órák látogatása alól, független vizsgabizottság előtti vizsga, vendégtanulói jogviszony létesítése) érvényesítésére irányuló kérelmeiket az osztálytanítóhoz/osztálykísérőhöz nyújtják be. A kérelemről az osztálytanító/osztálykísérő véleményének meghallgatása után a tanári konferencia dönt.
IV. Fejezet

A tanulói kötelezettségekre vonatkozó szabályok

 1. A tanulói kötelezettségek teljesítése

1.1. A tanulók kötelesek tiszteletben tartani mások személyiségét, emberi, állampolgári, gyermeki jogait, mások véleményét, vallási, és lelkiismereti meggyőződését.

1.2. A tanulók kötelesek képességeik szerint tanulni és legjobb tudásuk szerint eleget tenni tanulmányi, valamint egyéb, az Iskola működésével összefüggő kötelezettségeiknek.

1.3. A tanuló köteles közreműködni saját iskolai környezete, az általa használt eszközök rendben tartásában, az iskolai rendezvények előkészítésében és a befejezés utáni feladatok ellátásában.

 2. Egészségvédelmi, baleset-megelőzési szabályok

2.1. A tanulók félévente tűzriadó gyakorlaton vesznek részt. A tűzriadó jelzése félperces csengőszóval történik.

2.2. Balesetvédelmi okokból tilos testékszer, fülbevaló, ékszer és óra viselete a testnevelés órákon, illetve olyan foglalkozásokon, ahol a foglalkozásvezető (pedagógus, vagy arra megbízott más személy) azt elrendeli.

2.3. A tanulók az Iskola elektromos berendezéseit (tanteremben, műhelyben, teakonyhában, egyéb helyiségeiben) csak felnőtt felügyelete mellett használhatják.

2.4. A műhely, a tornasátor és a számítástechnikai terem használatának biztonsági szabályait minden tanévben az adott helyiségben történő első foglalkozás alkalmával szaktanár ismerteti a tanulókkal.

2.5. A tanári szobában és az iskolatitkár irodájában elsősegély láda tartalmazza az egészségügyi ellátáshoz szükséges eszközöket. A láda tartalmát az Iskola gondnoka félévente köteles ellenőrizni, szükség esetén pótolni.

2.6. A tanuló önmagára, társaira, illetve más személyre veszélyes anyagot, eszközt nem hozhat az iskolába, illetve nem tarthat magánál. Amennyiben ilyen anyagot, tárgyat lát, köteles arról valamelyik pedagógust vagy más iskolai dolgozót tájékoztatni. 
2.7. A tanulók az intézményben és a hozzátartozó területen csak a tanítás, napközi, tanulószoba, iskolai ünnepély miatt, és egyéb az iskola, vagy hozzá tartozó szervezeteinek szervezésében lévő foglalkozás keretében tartózkodhatnak, kizárólag tanári, ill. nagykorú felügyelete alatt. A nagykorú nem állhat tanulói jogviszonyban az iskolával.
 3. Felelősség az Iskola berendezéseiért, a taneszközökért 

3.1. A tanulók felelősek a tantermek, berendezési tárgyak, taneszközök, stb. megőrzéséért, épségéért, tisztaságáért.

3.2. Ha a tanuló tanulmányi kötelezettségének teljesítésével összefüggésben az iskolának jogellenesen kárt okoz, a Magyar Köztársaság Polgári Törvénykönyvének szerint kell helytállnia. 

3.3.  A kártérítés mértéke 

a) gondatlan károkozás esetén legfeljebb a kötelező legkisebb munkabér egy havi összegének 50%-a.

b) ha a tanuló cselekvőképtelen vagy korlátozottan cselekvőképes, szándékos károkozás esetén az okozott kár, legfeljebb azonban a kötelező legkisebb munkabér öt havi összege.

c) ha a tanuló cselekvőképes, szándékos károkozás esetén a teljes kár.

4. Az Iskola anyagi felelőssége.  A tanuláshoz nem szükséges dolgok behozatala az iskolába

4.1. Az Iskola a tanuló tanulói jogviszonyával összefüggésben az Iskola területén okozott kárért vétkességére tekintet nélkül, teljes mértékben felel. A kártérítésre a Polgári Törvénykönyv szabályait kell alkalmazni azzal a kiegészítéssel, hogy az Iskola felelőssége alól csak akkor mentesül, ha bizonyítja, hogy a kárt működési körén kívül eső elháríthatatlan ok idézte elő. Nem kell megtéríteni a kárt, ha azt a tanuló elháríthatatlan magatartása okozta. 

4.2. A tanuló kabátját a kijelölt folyosói fogasokon, cipőjét az erre kijelölt helyen köteles elhelyezni. A fogasokon elhelyezett ruhadarabokban lévő tárgyakért az Iskola felelősséget nem vállal.

4.3. A tanulók az iskolai foglalkozásokon használt eszközökön, felszereléseken kívül más dolgot csak saját felelősségükre hozhatnak be az iskolába. A tanár pedagógiai okokból, meghatározott tárgyak iskolába történő behozatalát megtilthatja. Az Iskola csak a foglalkozásokra kötelezően előírt tárgyakban bekövetkezett kárért, vagy azok eltűnéséért vállal felelősséget.

4.4. Amennyiben a behozott tárgy vagy annak használata zavarja a tanítást, a tanár kérésére a tanuló köteles azt átadni. A tanár az átvett tárgyat a tanítás befejezése után vagy a tanulónak - vagy egyeztetést követően a szülőnek - adja vissza. 

4.5.  A tanulók az iskolába kerékpárral szülői engedéllyel járhatnak. A kerékpárt az Iskola területén az arra kijelölt helyen lezárva kell tartani. Szabálytalan helyen elhelyezett vagy lezáratlan kerékpárért az Iskola felelősséget nem vállal. Az Iskola udvarán a kerékpárokkal játszani, versenyez​ni tilos.

 5. Egyéb kötelezettségek

5.1. Az Iskola területén és szervezett iskolai rendezvényeken dohányozni, továbbá alkoholt fogyasztani tilos. A tanári konferencia tanítási időn kívüli, kizárólag felnőttek részvételével zajló rendezvényen alkohol fogyasztását engedélyezheti.
5.2. Tilos tanítási órákon étkezni, innivalót fogyasztani, továbbá rágógumizni.

5.3. Tanítási időben az Iskola területét a tanuló csak osztálytanítója engedélyével hagyhatja el. Mentesül a tanuló a kötelezettség alól, ha olyan esetben hagyja el engedély nélkül az Iskola területét, amikor azt az adott helyzet indokolttá teszi (például: baleset elhárítása, veszélyhelyzet, stb.). A tanuló távozásáról, amint erre lehetősége nyílik haladéktalanul köteles az osztálytanítóját vagy az Iskola titkárságát értesíteni.

5.4. Tilos az iskolában szerencsejátékot vagy egyéb pénzbeli nyereményre vonatkozó játékot, programot szervezni, vagy abban részt venni.

5.5. Az Iskola területén talált tárgyakat az Iskola gondnokának kell leadni. Az iskolában 60 napig őrzik, majd a nem keresett tárgyakat karitatív célokra felajánlják.

V. Fejezet

Az Iskola munkarendje 

1. Az Iskola épülete 7.15-től áll nyitva a diákok számára. 7.15-7.30 között az Iskola alsó szintjén tartózkodhatnak, majd 7.30-kor a beérkező kézfogó tanár, vagy más pedagógus engedi őket osztálytermeikbe. A diákok felügyeletét 07.30 - 08.00 között az Iskola épületében tartózkodó pedagógusok látják el.  Az Iskolában a tanítás 08.00 órakor kezdődik. A pontos órakezdés érdekében a tanulóknak legkésőbb 07:55-re kell beérkezniük.

2. Azon tanulókra, akik órarendje eltér az előző pontban foglaltaktól, a fenti pont nem vonatkozik, ők kötelesek az első tanóra előtt legalább 5 perccel korábban megérkezni.

3. A tanítási órák rendje a következő: 08.00 órától 10:00-ig tart a főoktatás, 10:00-től 10:30-ig a nagyszünet. Az első szakóra 10:30-11:15-ig, a második 11:20-12:05-ig, a harmadik 12:15-13:00-ig, a negyedik 13:30-14:15-ig, az ötödik 14:25-15:10-ig, a hatodik 15:20-16:05-ig a hetedik pedig 16:05-16.50-ig tart.
4 . Az 1-4. osztályig amennyiben egy gyermekről nem derül ki, hogy délutáni programja szerint hová kell mennie, és a szülő sem jelzi azt, akkor az osztálytanító köteles a gyermeket személyesen a napközibe vinni és az ott lévő pedagógusnak átadni.

5. Az óraközi szünetekkel a tanulók a Házirend szabályait betartva maguk rendelkeznek. A szünet felhasználható az Iskola más épületeibe való átvonulásra. A tanulók maguk döntik el, hogy a szünetet az Iskola udvarán, a tanteremben vagy a folyosón töltik-e el. Az alsó és középtagozaton (8. osztályig) az osztálytanító belátása szerint kötelezheti a tanulókat a szünet udvaron való eltöltésére.
6. Az ebédidő 13.00-tól 13.30-ig tart. Azon osztályokban, ahol az órarend ezt megkívánja, egyéni eltérések lehetnek azzal a feltétellel, hogy az ebédszünetet biztosítani kell.
7. A tanulók 9. osztálytól kezdve amennyiben Tanári Konferencia határozata alapján nagyszünetben és ebédszünetben igénybe vehetik a büfét, ott is az Iskola épületére vonatkozó szabályok érvényesek.

8. Az Iskola titkársága hétfőn, kedden, szerdán és csütörtökön van nyitva reggel 07:30-09:00 közt, majd a nagyszünetben és 12:00-tól 15:30-ig. Egyéb időpontokban a titkárság a tanulók, és az Iskola egyéb adminisztratív ügyeit intézi, ezért nincs ügyfélfogadás.
9. A vezetők benntartózkodási rendjét a titkárságon ki kell függeszteni.
10. A szünetekben tanári ügyelet van. Ennek listája a folyosón és a tanáriban van kifüggesztve
11. Az iskolában nincs lehetőség saját étkezőben ebédelni, ezért a tanulók a FVMMI GM KHT által    

      működtetett ebédlőbe járnak ebédelni. A diákok csak tanári kísérettel mehetnek oda.
       Ennek ügyeleti beosztása a tanáriban elhelyezett ügyeleti rendben található.
VI. Fejezet

III/4. A tanuló távolmaradásának, mulasztásának igazolására vonatkozó rendelkezések

1. A tanév hosszát, az évközi szüneteket és a központilag szervezett vizsgák idejét jogszabály határozza meg ezt az Iskola éves munkarendje egészíti ki, melyet a  Tanári Kollégium a tanévzáró konferencián határoz meg.

2. A tanuló szülői igazolással tanévenként három napot hiányozhat. Az ezt meghaladó hiányzást orvos igazolhatja. Az ezen túlmenő hiányzást a szülő előre, írásban kérheti a tanári konferenciától, amely a kérést egyénileg elbírálja. Betegségből fakadó hiányzás esetén a szülő a hiányzás első napján értesíti az osztálytanítót/osztálykísérőt.

3. A tanulónak az igazolást a hiányzás utáni első tanítási napon, legkésőbb az azt követő harmadik munkanapon be kell mutatnia az osztályfőnökének, aki a naplóban a hiányzásokat adminisztrálja.

4. Az igazolás bemutatásának elmulasztása esetén az elmulasztott órák igazolatlan óráknak minősülnek, függetlenül attól, hogy a tanuló később az igazolást bemutatta-e, vagy sem.

5. Az első, a tízedik és a huszadik igazolatlan óra elérése után a Tanári Konferencia levélben értesíti a tanuló szüleit, vagy gondviselőit a mulasztások tényéről, továbbá felhívja a figyelmet az igazolatlan mulasztások következményeire.
6. Ha az iskola értesítése eredménytelen maradt, és a tanuló ismételten igazolatlanul mulaszt, az iskola a gyermekjóléti szolgálat közreműködését igénybe véve megkeresi a tanuló szülőjét. Ha a tanköteles egy tanítási évben tíz óránál igazolatlanul többet mulaszt, az iskola igazgatója értesíti a gyermek lakóhelye szerint illetékes jegyzőt. 

7. Három igazolatlan óra elérése esetén értesíteni kell a diákönkormányzatot. A tízedik igazolatlan óra elérésekor a Tanári Konferencia elé idézik a tanulót, és családi megbeszélésre kerül sor.

8. Ha az igazolatlan órák száma eléri a harmincat, azon tanuló jogviszonya az iskolával megszűnik, aki már nem tanköteles.

9.  Tanköteles korú tanuló esetén 20 igazolatlan hiányzás esetén, fegyelmi eljárás indul, a hiányzások kivizsgálására.

10. Amennyiben a tanuló igazolt és igazolatlan hiányzásai elérik a 150 órát, az iskola írásban értesíti e tényről a tanulót és szüleit. Az értesítésben felhívja a figyelmet a mulasztott órák következményeire is. Ezt az értesítést a 200. elért óra esetén meg kell ismételni.

11. Az a tanuló, akinek igazolt hiányzása eléri a 250 órát, tanulmányait csak az évfolyam megismétlésével folytathatja, kivéve, ha a nevelőtestület hozzájárul, hogy a tanuló osztályozóvizsgát tehessen.

12. Amennyiben a tanuló késik az órákról, úgy késéseinek időtartamát a naplóban nyilvántartják, összegzik, és igazolatlan órákra váltják át.

13. Egyéb távolmaradást pl: sportesemény, zeneiskolai vizsga vagy fellépés az osztálytanító/osztálykísérő engedélyezhet.

VII. Fejezet

A tanulók jutalmazásának elvei és módja

Azon tanulók, akiknek tanulmányi eredménye kiemelkedő, szervezési s egyéb közösségi munkákban kiemelkedően aktívak, az osztálytanító/osztálykísérő, DÖK javaslatára Tanári Kollégiumi dicséretben részesülnek, mely az év végi bizonyítványukba is bekerül. Munkájukat (füzetek, művészeti alkotások, stb.) az iskola különböző rendezvényein kiállítjuk. 
Tárgyi jellegű jutalmazásban a tanulók iskolánkban nem részesülnek.

VIII. Fejezet

A tanulókkal szemben alkalmazható fegyelmi és fegyelmezési intézkedések és büntetések elvei, formái
1. Amennyiben a tanuló jelen Házirendben foglalt kötelezettségét szándékos magatartásával, jelentős mértékben, vétkesen és súlyosan megszegi, fegyelmi vétséget követ el. Ez a Kjt.-ben 76.§. (1)-ben szabályozottak szerint fegyelmi eljárást von maga után.
2. Kisebb szabálytalanságok, vétségek esetén a Tanári Kollégium, vagy az általa kijelölt bizottság, minden ilyen esetet külön mérlegel és az Iskola szellemiségével megegyező fegyelmező intézkedést hoz.  

IX. Fejezet

A tanulók felvételének és elbocsátásának rendje

Jelentkezés:

Minden jelentkező családnak, akit az osztálytanító/kísérő felvételi időpontra hív, jelentkeznie kell az iskolatitkárnál. Itt kap egy nyomtatványt, amely a felvételi és beiratkozási eljárás során szükséges. Az iskola a felvételi megkezdése előtt a szülőtől másolatot kér a bizonyítványról és a hiányzásokról.
 Abban az esetben, ha a tanuló csak tíz tanítási napnál régebbi tanulói jogviszonyt tud igazolni, automatikusan el kell utasítani.

Pedagógia felvétel:

Kidolgozott szempontrendszer alapján (II. Melléklet.).
Szülői beszélgetés:

Az iskolaszék által kijelölt szülőkkel és az iskolaszék által kidolgozott szempontok szerint.
Konferenciadöntés lehetséges tartalma:

a.) elutasítva 
b.) próbaidő (legfeljebb 1-3 hét)

c.) felvéve 
Minden döntés esetén írásban kell a szülőket értesíteni!

Adminisztráció, beiratkozás felvett tanuló esetében:

a.) osztálytanító/kísérő, fejlesztő pedagógus és szülő aláírása a Pedagógiai megállapodáson (III melléklet), valamint Tanári Konferencia döntés szükséges, melyet jegyzőkönyv bizonyít;
b.) a szülő személyesen beszél az iskola és az egyesület képviselőivel, és aláírja az Egyesületi megállapodást, ill. a szülői nyilatkozatot;
c.) osztálytanító/- kísérő felvezeti a tanuló adatait a törzslapra;
d.) az iskolatitkár kitölti a befogadói nyilatkozatot és az előző iskolától hivatalosan kikéri a bizonyítványt. A tanulót regisztrálja a KIR tanulói nyilvántartó rendszerben és a beírási naplóban, majd megrendeli a diákigazolványt.

Elbocsátás rendje: 
IV. sz. mellékletben szabályozva.
X. Fejezet
A tandíjjal, szociális ösztöndíjjal, szociális támogatással,  visszafizetésére, nem alanyi

jogon járó tankönyvtámogatással kapcsolatos elvek, formák

Az iskolában tandíj nincs.

Az étkezési térítési díjak esetében a Költségvetési törvényben aktuálisan meghatározott támogatásokon felül, minden érintett a teljes összeget fizeti. 

Az étkezési jegyeket a következő hónapra az azt megelőző hónap utolsó szerdáján kell előre kifizetni.
Amennyiben egy gyerek valamely oknál fogva nem veszi igénybe a már előre kifizetett étkezést, úgy a hiányzásának első napján a szülőnek szólnia kell az iskola titkárságán délelőtt 09.00-óráig, így a következő napra már nem terheli őt az étkezés költsége, de a hiányzás első napján igen. A befizetett összeget a következő befizetésnél jóváírják. Amennyiben ez már nem lehetséges – pl: nyári szünet – akkor a befizetett összeget vissza kell fizetni.
Az intézményben elenyésző mennyiségben alkalmaznak tankönyvet, azt is elsősorban a középiskolai részben. Az esetleg szükséges tankönyveket az iskola bocsátja használatra a tanulók részére.

Az iskolában szociális ösztöndíj kérésére nincs mód, az egyéb szociális szempontú kedvezményt törvényben meghatározottak szerint lehet érvényesíteni.

XI. Fejezet

Vegyes és záró rendelkezések

1. Jelen Házirend egy példányát beiratkozáskor a tanulónak és szülőjének át kell adni. A Házirend egy példányát el kell helyezni az Iskola tanári helyiségében, és az iskolatitkárnál. 

2. A Házirend módosítása esetén a módosításokkal egységes szerkezetbe foglalt Házirendet 5 napon belül el kell készíteni és annak egy példányát a tanári konferencia vezetőjének, az Iskolaszék elnökének és a diákönkormányzat elnökének át kell adni, akik gondoskodnak arról, hogy  a Házirend általuk képviselt személyek részére hozzáférhető legyen

3. A Házirendet minden tanév szeptember 30-ig felül kell vizsgálni és amennyiben az érintett testületek részéről abban egyetértés van, módosítani kell. A Házirend módosítását bármely pedagógus, diák, vagy szülő írásban kezdeményezheti. A kezdeményezést a Tanári Konferencia a tanév során 30 napon belül köteles megtárgyalni és amennyiben a kezdeményezéssel nem ért egyet arról a kezdeményezőt, valamint a Házirend elfogadásában hatáskörrel rendelkező testületek vezetőit írásban tájékoztatja. A kezdeményezéssel történő egyetértés esetén az illetékes hatáskörrel rendelkező testületek egyetértését, illetve jóváhagyását be kell szerezni.

4. Jelen Házirend a fenntartó jóváhagyását követő 15. napon lép hatályba. A Házirendet jelen fejezet 1. és 2. pontjában meghatározottak szerint kell kihirdetni.

Elfogadó határozat

A közoktatásról szóló módosított 1993. évi LXXIX. törvény 64. § (3) bekezdése értelmében a Házirend módosításához az Iskolaszék és az iskolai diákönkormányzat egyetértését beszereztük, a törvényben biztosított jogunknál fogva a Gödöllői Waldorf Általános Iskola, Gimnázium és Alapfokú Művészetoktatási Intézmény (Gödöllő, Tessedik Sámuel u. 4) Házirendjével egyetértünk.

......................................................
Nevelőtestület képviseletében
Gödöllő, 2009.január.  ……..
Egyetértés

A közoktatásról szóló módosított 1993. évi LXXIX. törvény 61. § (3) bekezdés b) pontja értelmében biztosított jogunknál fogva kijelentjük, hogy a Gödöllői Waldorf Általános Iskola, Gimnázium és Alapfokú Művészetoktatási Intézmény (Gödöllő, Tessedik Sámuel u. 4) Házirendjének tartalmával egyetértünk.

Az Iskolaszék nevében:

......................................................
Iskolaszéki elnök

Gödöllő, 2009.január…...
Egyetértés

A közoktatásról szóló módosított 1993. évi LXXIX. törvény 64. § (3) bekezdése értelmében biztosított jogunknál fogva kijelentjük, hogy a Gödöllői Waldorf Általános Iskola, Gimnázium és Alapfokú Művészetoktatási Intézmény (Gödöllő, Tessedik Sámuel u. 4) Házirendjével egyetértünk.

A diákönkormányzat nevében:

......................................................
Diák-önkormányzati elnök

Gödöllő, 2009.január…….
 Jóváhagyás

A közoktatásról szóló módosított 1993. évi LX IX. törvény 40. § (9) bekezdés utolsó mondata értelmében biztosított jogunknál fogva kijelentjük, hogy a Gödöllői Waldorf Általános Iskola, Gimnázium és Alapfokú Művészetoktatási Intézmény Házirendjét mellékleteivel együtt a 2009………...          -i ülésen hozott            . számú határozattal jóváhagyjuk.

A fenntartó szerv nevében:

......................................................
Fenntartó képviselője

Gödöllő, 2009. január……. 
Melléklet: 

· Az Iskolához tartozó terület helyszínrajza
· I.  Iskolai létesítmények nyitvatartási és használati rendje
· II. Felvételi rendje (Pedagógiai szempontrendszer)
· III. Pedagógiai megállapodás 
· IV. Elbocsátás rendje
· V. A napközi házirendje

· VI. Napközibe való jelentkezési lap

· VII. Tanulószobába való jelentkezési lap

